钦定古今图书集成/明伦汇编/氏族典/第095卷 > 苏威
## 钦定古今图书集成/明伦汇编/氏族典/第095卷 > 苏威

按《隋书苏威传》：“威字无畏，京兆武功人。父绰。威少有
至性，五岁丧父，哀毁有若成人。周太祖时，袭爵美阳
县公，仕郡功曹。大冢宰宇文护见而礼之，以其女新
兴主妻焉。见护专权，恐祸及己，屏居山寺，以讽读为
娱。未几，授使持节车骑大将军仪同三司，改封怀道
县公。武帝亲总万机，拜稍伯下大夫。前后所授，并辞”
疾不拜。宣帝嗣位，就拜开府。高祖为丞相，高颎屡言
其贤，高祖召之与语，大悦。居月馀，威闻禅代之议，遁
归田里。及受禅，征拜太子少保，追赠其父为邳国公，
以威袭焉。俄兼纳言、民部尚书，与高颎参掌朝政。寻
复兼大理卿、京兆尹、御史大夫。未几，拜刑部尚书，解
少保、御史大夫。后京兆尹废，检校雍州别驾，俄转民
部尚书。属山东诸州民饥，上令威赈恤之。后二载，迁
吏部尚书。岁馀，兼领国子祭酒。九年，拜尚书右仆射，
以母忧去职。未几，起令视事，固辞，不许。明年，上幸并
州，命与高颎同总留事，俄追诣行在所，使决民讼。威
子夔，少有盛名于天下，四海士大夫多归之。后议乐
事，夔与国子博士何妥各有所持，妥遂奏威免官爵，
以开府就第。岁馀，复爵邳公，拜纳言。从祠太山，坐不
敬免。俄而复位，寻令持节巡抚江南。时突厥屡为边
患，使威至可汗所，与结和亲。以勤劳，进位大将军。仁
寿初，复拜尚书右仆射。上幸仁寿宫，以威总留后事。
及上还，御史奏“威职事多不理”，上怒，诘责。后上幸仁
寿宫，皇太子自京师来侍疾，诏威留守京师。炀帝嗣位，加上大将军。高颎、贺若弼等之诛也，威坐与相连，
免官。岁馀，拜鲁郡太守，俄召还，参预朝政。未几，拜太
常卿。其年，从征吐谷浑，进位左光禄大夫。后岁馀，复
为纳言。及辽东之役，以本官领左武卫大将军，进位
光禄大夫，赐爵房陵侯，进封房公，以本官参掌选事。
明年，从征辽东，领右御卫大将军。杨元感之反也，威
见劳役不息，百姓思乱，微讽帝。帝不寤，从还。至涿郡，
诏安抚关中，为开府仪同三司。后从幸雁门，为突厥
所围。帝欲轻骑溃围而出，威谏乃止。突厥俄解围而
去。车驾至太原，威言于帝曰：“今者盗贼不止，士马疲
敝，愿陛下还京师，为社稷计。”帝初然之，竟用宇文述
等议，遂往东都。属帝问盗贼事，威对曰：“不知。”帝不悦。
后复问伐辽东事，威对“愿赦群盗，遣讨高丽。”帝益怒。
御史大夫裴蕴希旨，令白衣张行本奏威，除名为民。
后从幸江都宫，帝将复用威，裴蕴、虞世基奏言昏耄
羸疾，帝乃止。宇文化及之弑逆也，以威为光禄大夫、
开府仪同三司。化及败，归于李密。未几，密败，归东都，
越王侗以为上柱国、邳公。王充僭号，署太师。及唐秦
王、平王充归长安，卒于家，时年八十八。威治身清俭，
以廉慎见称。每至公议，恶人异己。至于论功行赏，威
每承望风旨，辄寝其事，由是为物议所讥。